**Tartu maastikumaraton** (varem **Tartu jooksumaraton**) on Lõuna-Eestis peetav jooksuüritus, mis toimub igal aastal maikuus. Jooksurada kulgeb peamiselt kruusakattega metsateedel ning osaliselt asfaltkattega maanteedel.

Võistlusel oli pikka aega kaks distantsi: 23 km ja 10 km. 2017. aastal lisandus distantsidele 5 km ja 2018. aastal 42 km. Distantse saab läbida nii joostes kui ka (kepi)kõndides.

Tartu maastikumaratoni peakorraldaja on Klubi Tartu Maraton.

Ajalugu
-------

Tartu sügisjooksu start 1985. aastal
Tartu jooksumaraton oli algse Tartu sügisjooksu järglaseks.

1983. aastal sündis Tartu sügisjooks, mille start anti Tartu kesklinnas Emajõe ääres ja finišipaigaks sai Tartu Ülikooli staadion. Jooksuüritus sai kohe ülipopulaarseks ning järgnevatel aastatel oli poolmaratoni põhidistantsil üle 1000 osavõtja, kellele lisandusid veel jooksjad 10 ja 4 km distantsidelt. Väga aktiivne oli ka lastejooksudest – MINI- ja MIDIjooksust – osavõtt: jooksmas käis üle 2000 lapse. Edule aitasid suuresti kaasa ka Tartu maratonidel osalenud venelased. Nagu teistelgi rahvaspordiüritustel, olid osavõturohkemad aastad 1984-1987 ning raskeim periood 1990ndate algus.

Kui Tartu maraton ja Tartu rattaralli said 90ndate lõpus sisse uue kasvuhoo, siis jooksuüritus, mille korraldus oli aja jooksul olnud jooksuklubide kanda, tahtis uut impulssi. 1999. aasta sügisel toimus viimane Tartu sügisjooks, seda juba uuel trassil. Linnamiljöö ja asfaltkattega rada vahetati jooksmiseks tervislikuma keskkonna vastu ning võistlus viidi üle Lõuna-Eesti loodusesse, suusamaratoniga seotud kohtadesse.

Aastal 2000 toimus järgmine oluline muudatus: jooksuvõistlus viidi sügisest kevadesse ja Tartu sügisjooksust sai Tartu jooksumaraton. Distantside pikkused jäeti analoogseks: põhidistantsiks 23 km, lühikeseks distantsiks 10 km.

2004. aastal lisandus jooksuürituse programmi ka 10 km kepikõnd, mis sai Eesti esimeseks kepikõnniürituseks ja leidis kohe ka oma osalejaskonna. Muutus ka ürituse logo. 2007. aastast saab läbida ka 23 km kepikõndi.

Traditsioonilised lastejooksud pole kuhugi kadunud: põhivõistluse-eelsel laupäeval on Tartus, Tähtvere spordipargis kavas nii TILLU- kui MINIjooks ning ka 4 km pikkune Heateo jooks. Lisaks toimuvad pühapäeval lastejooksud stardipaigas Otepääl ja finišialas Tartumaa Tervisespordikeskuses.

2018. aastal muudeti nime ning Tartu jooksumaratonist sai Tartu maastikumaraton.

Pikk distants
-------------

Tartu jooksumaratoni põhidistantsiks kulgeb alates 2000. aastast Otepäält Elvasse ja ühtib võimaluste piires suusamaratoni omaga. 23 km rajal on kaks vahefinišit (5,3 km ja 19,6 km) ja neli teenindus-toitlustuspunkti (TP): 1. 1182 / Kirikuküla 5,3 km, 2. Paluveski 11 km, 3. Ketneri 15,6 km, 4. Sassi 19,6 km ja poolmaratoni ajavõtupunkt. 

Tartu jooksumaraton 2008. aastal

| Jrk | Aasta | Distants | Lõpetajaid | Meeste võitja | Naiste võitja |
| --- | --- | --- | --- | --- | --- |
| 1 | 2000 | 23 km | 330 | Vjatsheslav Koshelev | Jane Salumäe (9) |
| 2 | 2001 | 23 km | 408 | Vjatsheslav Koshelev | Külli Kaljus (29) |
| 3 | 2002 | 23 km | 503 | Vjatsheslav Koshelev | Külli Kaljus (46) |
| 4 | 2003 | 23 km | 642 | Vjatsheslav Koshelev | Külli Kaljus (61) |
| 5 | 2004 | 23 km | 720 | Pavel Loskutov | Maile Magnusson (37) |
| 6 | 2005 | 23 km | 823 | Pavel Loskutov | Tiina Tross (37) |
| 7 | 2006 | 23 km | 994 | Margus Pirksaar | Olga Andrejeva (67) |
| 8 | 2007 | 23 km | 1157 | Vjatsheslav Koshelev | Kadri Kadak (57) |
| 9 | 2008 | 23,4 km | 1222 | Vjatsheslav Koshelev | Olga Andrejeva (36) |
| 10 | 2009 | 23,4 km | 1348 | Yuri Vinogradov | Külli Pirksaar (69) |
| 11 | 2010 | 23,4 km | 1639 | Taivo Püi | Irene Chepkirui (18) |
| 12 | 2011 | 23,4 km | 1727 | Raji Assefa Worku | Etaferu Wodaj Temesgen (22) |
| 13 | 2012 | 23,4 km | 1871 | Viljar Vallimäe | Evelin Talts (20) |
| 14 | 2013 | 23,4 km | 2012 | Roman Fosti | Natalia Sokolova (24) |

Lühike distants
---------------

Alates 2000. aastast on Tartu jooksumaratonil lühem distants 10 km, mis saab alguse ning ka lõpeb Elvas, Tartumaa Tervisespordikeskuses. 10 km rajal on kaks teeninduspunkti: 1. Illi 2,8 km ja 2. Sassi 6,2 km.

| Jrk | Aasta | Distants | Lõpetajaid | Neist naisi | Välismaalasi |
| --- | --- | --- | --- | --- | --- |
| 1 | 2000 | 10 km | 214 | 60 | 2 |
| 2 | 2001 | 10 km | 262 | 88 | 10 |
| 3 | 2002 | 10 km | 343 | 113 | 10 |
| 4 | 2003 | 10 km | 422 | 145 | 9 |
| 5 | 2004 | 10 km | 437 | 161 | 7 |
| 6 | 2005 | 10 km | 493 | 172 | 11 |
| 7 | 2006 | 10 km | 565 | 241 | 13 |
| 8 | 2007 | 10 km | 650 | 309 | 10 |
| 9 | 2008 | 10 km | 723 | 343 | 19 |
| 10 | 2009 | 10 km | 774 | 364 | 12 |
| 11 | 2010 | 10 km | 943 | 479 | 21 |
| 12 | 2011 | 10 km | 985 | 506 | 26 |
| 13 | 2012 | 10 km | 1008 | 521 | 12 |
| 14 | 2013 | 10 km | 1287 | 665 | 35 |

Vaata ka
--------

* Klubi Tartu Maraton
* Tartu linnamaraton
* Tartu maraton
* Tartu rattamaraton
* Tartu rattaralli
* Tartu rulluisumaraton
* Tartu sügisjooks